32006R1232
L 225/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1232/2006 AL COMISIEI
din 16 august 2006
privind deschiderea și modul de gestionare a unui contingent tarifar de import pentru carnea de pasăre, alocat Statelor Unite ale Americii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (1), în special articolul 3 alineatul (2), articolul 6 alineatul (1) și articolul 15,
întrucât:
(1)
Acordul încheiat sub forma unui schimb de scrisori între Comunitatea Europeană și Statele Unite ale Americii în conformitate cu articolul XXIV alineatul (6) și cu articolul XXVIII din Acordul General pentru Tarife și Comerț (GATT) din 1994 (2), aprobat prin Decizia 2006/333/CE a Consiliului (3), prevede integrarea unui contingent tarifar de import specific de 16 665 tone de pasăre, alocat Statelor Unite.
(2)
Pentru a asigura regularitatea importurilor, cantitățile de produse reglementate prin regimul importurilor ar trebui repartizate pe perioada de la 1 iulie la 30 iunie.
(3)
Este necesar să se asigure gestionarea contingentului tarifar cu ajutorul unor licențe de import. În acest scop, ar trebui definite modalitățile de prezentare a cererilor și elementele care trebuie să figureze pe cereri și pe licențe. Este necesar să se aplice Regulamentul (CE) nr. 1291/2000 al Comisiei din 9 iunie 2000 de stabilire a normelor comune de aplicare a regimului de licențede import și export și de certificate de fixare în avans pentru produsele agricole (4), în afară de cazul când există dispoziții contrare în prezentul regulament.
(4)
Având în vedere aderarea posibilă a Bulgariei și României la Uniunea Europeană de la 1 ianuarie 2007, este de dorit să se prevadă o perioadă diferită pentru introducerea cererilor de licențe pentru primul trimestru din 2007.
(5)
Pentru a se asigura o gestionare corespunzătoare a contingentului tarifar, este necesar să se fixeze la 50 EUR per 100 kg valoarea garanției referitoare la licențele de import în cadrul regimului respectiv. Riscul speculei, inerent regimului respectiv în sectorul cărnii de pasăre, conduce la stabilirea unor condiții precise pentru accesul operatorilor la regimul respectiv.
(6)
Este necesar să se emită licențele după un termen de reflecție și prin aplicarea, după caz, a unui coeficient de alocare, pentru a se determina cantitatea acordată pentru fiecare cerere.
(7)
În interesul operatorilor, este necesar să se prevadă că cererea de licență poate fi retrasă după fixarea coeficientului.
(8)
Este oportun să se atragă atenția operatorilor asupra faptului că licențele nu pot fi utilizate decât pentru produsele care sunt în conformitate cu toate cerințele sanitar-veterinare în vigoare în Comunitate.
(9)
Pentru a se garanta o gestionare corectă a regimurilor de import, este necesar ca informații precise privind cantitățile efectiv importate să fie furnizate Comisiei de către statele membre. Din motive de claritate, trebuie utilizat un formular unic pentru ca statele membre să comunice Comisiei cantitățile respective.
(10)
Prin derogare de la Regulamentul (CE) nr. 1291/2000 și pentru a se asigura că întreaga cantitate importată nu depășește cantitatea care corespunde acestui regim, toleranța prevăzută la articolul 8 alineatul (4) din acest regulament nu trebuie să se aplice.
(11)
Pentru perioada de la 1 iulie la 30 septembrie 2006, operatorii trebuie să introducă cererile de licență în termen de cincisprezece zile de la data intrării în vigoare a prezentului regulament. Este, prin urmare, de dorit să se prevadă intrarea în vigoare a prezentului regulament la data publicării în Jurnalul Oficial al Uniunii Europene.
(12)
Măsurile prevăzute de prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Contingentul tarifar de import prevăzut în anexa I este deschis în fiecare an pentru produsele și în condițiile menționate în această anexă.
Articolul 2
Contingentul tarifar menționat la articolul 1 se repartizează după cum urmează:
-
25 % pe parcursul perioadei cuprinse între 1 iulie și 30 septembrie;
-
25 % pe parcursul perioadei cuprinse între 1 octombrie și 31 decembrie;
-
25 % pe parcursul perioadei cuprinse între 1 ianuarie și 31 martie;
-
25 % pe parcursul perioadei cuprinse între 1 aprilie și 30 iunie.
Articolul 3
Orice import realizat în Comunitate în temeiul contingentului tarifar menționat la articolul 1 este condiționat de prezentarea unei licențe de import.
Articolul 4
Licențele de import prevăzute la articolul 3 fac obiectul următoarelor dispoziții:
(a)
solicitantul unei licențe de import trebuie să fie o persoană fizică sau juridică care poate dovedi, în momentul prezentării cererii, la solicitarea autorităților competente din statele membre, că a importat sau a exportat cel puțin 50 de tone de produse vizate de Regulamentul (CEE) nr. 2777/75 în fiecare din cei doi ani calendaristici care preced anul în cursul căruia se introduce cererea de unei licențe;
(b)
cererea de licență poate viza mai multe produse de la coduri diferite din Nomenclatura Combinată și care sunt originare din Statele Unite ale Americii; în acest caz, toate codurile NC, precum și denumirea acestora trebuie indicate la rubricile 16 și, respectiv, 15;
(c)
cererea de licență trebuie să vizeze cel puțin o tonă și cel mult 10 % din cantitatea disponibilă în perioada definită la articolul 2;
(d)
cererea de licență și licența indică, la rubrica 8, țara de origine, iar rubrica care indică „da” ar trebui bifată pentru a preciza că această mențiune este obligatorie;
(e)
cererea de licență și licența cuprind, la rubrica 20, una dintre mențiunile care figurează în anexa II;
(f)
licența cuprinde, la rubrica 24, una dintre mențiunile care figurează în anexa III.
Fără a aduce atingere alineatului (1) litera (a), unitățile de vânzare cu amănuntul sau unitățile de catering care își vând produsele consumatorului final sunt excluse de la acest regim.
Articolul 5
(1) Cererea de licență se introduce în cursul primelor șapte zile din luna care precede fiecare perioadă definită la articolul 2.
Cu toate acestea, pentru perioada de la 1 iulie la 30 septembrie 2006, cererile de licenț e trebuie să fie depuse în termen de cincisprezece zile de la data intrării în vigoare a prezentului regulament, iar pentru perioada de la 1 ianuarie la 31 martie 2007, cererile de licențe trebuie depuse în cursul primelor cincisprezece zile din luna ianuarie 2007.
(2) Cererea de licență se depune la autoritatea competentă din statul membru unde solicitantul este stabilit sau și-a stabilit sediul social.
Aceasta nu este admisibilă decât în cazul în care solicitantul declară în scris că nu a introdus și se angajează să nu introducă, pentru aceeași perioadă, alte cereri privind produsele din grupa menționată în anexa I.
În cazul în care aceeași persoană interesată prezintă mai multe cereri, toate cererile sale sunt considerate inadmisibile.
(3) O garanție de 50 EUR per 100 kg se depune în sprijinul cererilor de licență de import pentru toate produsele care figurează în anexa I.
(4) Comisiei i se comunică de către statele membre, la cinci zile lucrătoare de la data încheierii perioadei de depunere a cererilor, prevăzută la alineatul (1), cererile introduse pentru fiecare din produsele respective. Această comunicare cuprinde lista solicitanților și o listă a cantităților solicitate pe produse.
Toate comunicările, inclusiv comunicarea „nici unul”, se efectuează sub formă electronică, în ziua lucrătoare menționată la primul paragraf, în conformitate cu modelul reprodus în anexa IV, în cazul în care nici o cerere nu a fost introdusă, sau în conformitate cu modelele reproduse în anexele IV și V, în cazul în care au fost introduse cereri.
(5) Comisia decide, în cel mai scurt timp, în ce măsură se poate da curs cererilor menționate la articolul 4.
În cazul în care cantitățile pentru care au fost solicitate licențe depășesc cantitățile disponibile, Comisia fixează un coeficient de alocare ca procent pentru cantitățile solicitate.
(6) Operatorul își poate retrage cererea de licență în termen de zece zile lucrătoare de la data publicării coeficientului de alocare în Jurnalul Oficial al Uniunii Europene, în cazul în care aplicarea acestui procent conduce la fixarea unei cantități mai mici de 20 de tone. Statele membre informează Comisia cu privire la aceasta în termen de cinci zile de la retragerea cererii și eliberează imediat garanția.
(7) Comisia determină cantitatea rămasă care se adaugă cantității disponibile pentru trimestrul următor din aceeași perioadă a contingentului.
(8) Licențele se emit, pe cât posibil, după luarea deciziei de către Comisie.
(9) Licențele nu pot fi utilizate decât pentru produsele care sunt conforme cu toate cerințele sanitar-veterinare în vigoare în Comunitate.
(10) Comisiei i se comunică de către statele membre, până la sfârșitul celei de a patra luni următoare fiecărei perioade anuale, volumul total al produselor, precizate prin codul NC, puse în liberă circulație în conformitate cu prezentul regulament în această perioadă.
Toate comunicările, inclusiv comunicările „nici unul”, se efectuează în conformitate cu modelul din anexa VI.
Articolul 6
(1) În sensul articolului 23 alineatul (2) din Regulamentul (CE) nr. 1291/2000, durata de valabilitate a licențelor de import este de o sută cincizeci de zile începând cu data emiterii lor efective.
Cu toate acestea, valabilitatea licențelor nu poate depăși sfârșitul ultimei perioade a anului, menționată la articolul 2, pentru care s-a emis licența.
(2) Licențele de import emise în conformitate cu prezentul regulament nu sunt transmisibile.
Articolul 7
Accesul la contingentul tarifar este condiționat de prezentarea unui certificat de origine emis de autoritățile competente din Statele Unite ale Americii în conformitate cu articolele 55-65 din Regulamentul (CEE) nr. 2454/93 al Comisiei (5). Originea produselor la care se referă acest regulament este determinată în conformitate cu normele în vigoare în Comunitate.
Articolul 8
Se aplică dispozițiile Regulamentului (CE) nr. 1291/2000, în cazul în care nu există dispoziții contrare în prezentul regulament.
Prin derogare de la articolul 8 alineatul (4) din Regulamentul (CE) nr. 1291/2000, cantitatea importată în conformitate cu prezentul regulament nu poate fi mai mare decât cea indicată la rubricile 17 și 18 din licența de import. Cifra „0” este înscrisă în acest scop la rubrica 19 din licența respectivă.
Articolul 9
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2006.
Cu toate acestea, articolul 5 se aplică de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 august 2006.